<classify> BENKI Kuu ya Tanzania BoT, imezindua mfumo utakaowezesha wateja wa kampuni moja ya simu za mkononi, kutuma fedha kwa urahisi zaidi kuliko ilivyokuwa awali, ambako utumaji ulikuwa wa gharama kubwa, ucheleweshaji wa fedha na wakati mwingine kukosea nyaraka muhimu ikiwemo majina.Aidha, mfumo huo utajengwa ndani ya miezi 18 kwa kutumia wataalamu wa ndani wa BoT kutoka kwenye benki nyingine, kampuni za simu na taasisi nyingine za kifedha. Mkurugenzi wa Mifumo ya Taifa wa Benki Kuu ya Tanzania, Bernard Dadi alisema jana kwenye uzinduzi wa Mfumo TIPS utakaowezesha utumiaji wa huduma za fedha kutoka taasisi moja hadi nyingine uliofanyika Dar es Salaam.Dadi alisema pia kwa kutumia mfumo huo, pale mteja anapotuma fedha, itachukua muda mfupi kumfikia mteja na kwa usalama. Baada ya hapo tutaangalia tutawezaje kumhudumia mwananchi wa kijijini kwa haraka zaidi. Mfumo huu utapunguza gharama na kuleta ufanisi zaidi pamoja na udhibiti wa fedha. Badala ya kuomba taarifa toka benki nyingine tutakuwa nazo hapa hapa, alisema Dadi.Hivi sasa Tanzania kuna kampuni sita za simu zinazotoa huduma za kifedha pamoja na benki za biashara zinazotoa huduma za kidijitali. Mkurugenzi Mtendaji wa Mfuko wa Kuendeleza Sekta ya Fedha Tanzania FSDT, Sostenes Kewe alisema mfumo huo una manufaa kwenye uchumi, kwa kuwa una faida kwa wananchi na wafanyabiashara, kwani utapunguza gharama na kutoa taarifa mbalimbali za wateja.Mfumo utarahisisha miamala mbali mbali, utasaidia wakulima na wafanyabiashara kwani hawatatumia fedha taslimu, bali mfumo. Utapunguza adha kwa watu mbalimbali, pia kusaidia ukusanyaji wa mapato kwa serikali. Kiuchumi utajenga miundombinu ambayo utajenga maendeleo kwa nchi. Wadau wote wanapaswa kushiriki kisawasawa, alisema Kewe.Alisema mfumo huo utatatua changamoto mbali mbali zilizopo, ikiwemo udanganyifu ama fedha kutokufika kwa wakati na yeyote atakayefanya udanganyifu wowote atatambulika. Muamala wowote utakapotokea utajua ni nani na wapi umefanyika. Tutajua changamoto zinazotokana mara kwa mara kama ni za kibenki, miamala ya kifedha au zinatoka wapi, alisema.Awali, Naibu Gavana wa BoT, Dk Bernard Kibesse alizindua mfumo huo na kueleza jinsi Benki Kuu na watoa malipo wengine, walivyobaini umuhimu wa uwepo wa huduma hiyo katika kufanikisha uhamishaji wa fedha kwa haraka miongoni mwa wateja.  <topic>: KITAIFA 